
ประกาศสำนักงานปลัดกระทรวงการพัฒนาสังคมและความมั่นคงของมนุษย์

เรื่อง  การรับรองมูลนิธิ สมาคม องค์กรภาคเอกชนเป็นองค์กรสาธารณประโยชน์
--------------------------------------------------


โดยที่คณะกรรมการส่งเสริมการจัดสวัสดิการสังคมแห่งชาติ ได้ออกข้อกำหนดเกี่ยวกับหลักเกณฑ์ วิธีการ และเงื่อนไขในการยื่นคำขอและการรับรองเป็นองค์กรสาธารณประโยชน์ เพื่อให้ มูลนิธิ หรือสมาคมที่มีวัตถุประสงค์ในการจัดสวัสดิการสังคม  หรือองค์กรภาคเอกชนที่มีผลงานด้านการจัดสวัสดิการสังคม เกี่ยวกับการป้องกัน การแก้ไขปัญหา  การพัฒนา และการส่งเสริมความมั่นคงทางสังคม  เพื่อตอบสนองความจำเป็นขั้นพื้นฐานของประชาชนให้มีคุณภาพชีวิตที่ดีและพึ่งตนเองได้  ให้สามารถยื่นคำขอรับรองเป็นองค์กรสาธารณประโยชน์ได้
        
รายละเอียดการยื่นคำขอ  เช่น  มีผลงานด้านการจัดสวัสดิการสังคม มีบุคลากรหรืออาสาสมัครในการปฏิบัติงาน มีหลักฐานแสดงว่าเป็นมูลนิธิ สมาคม หรือองค์กรภาคเอกชน  ถ้าไม่เป็นนิติบุคคลต้องมีส่วนราชการ หรือหน่วยงานของรัฐ หรือมูลนิธิ สมาคมรับรองผลงาน 

        
สถานที่ยื่นคำขอ ในเขตท้องที่กรุงเทพมหานครให้ยื่นคำขอที่สำนักพัฒนาสังคม  กรุงเทพมหานคร ถนนมิตรไมตรี  เขตดินแดง  กรุงเทพมหานคร ๑๐๔๐๐ ในเขตท้องที่อื่นให้ยื่นคำขอที่สำนักงานพัฒนาสังคมและความมั่นคงของมนุษย์จังหวัด ทุกจังหวัด
        
ผลการรับรอง  ทำให้มูลนิธิ สมาคม หรือองค์กรภาคเอกชนแห่งนั้น มีสถานะเป็นองค์กรสาธารณประโยชน์ตามพระราชบัญญัติส่งเสริมการจัดสวัสดิการสังคม พ.ศ. ๒๕๔๖ ซึ่งจะได้รับสิทธิในการส่งเสริม สนับสนุน และเข้ามามีส่วนร่วมในการจัดสวัสดิการสังคม
        
ผู้สนใจสอบถามข้อมูลได้ที่สำนักงานคณะกรรมการส่งเสริมการจัดสวัสดิการสังคมแห่งชาติ สำนักงานปลัดกระทรวงการพัฒนาสังคมและความมั่นคงของมนุษย์ ถนนวิภาวดีรังสิต เขตจตุจักร กรุงเทพมหานคร ๑๐๙๐๐ โทร ๐-๒๖๑๒-๘๙๐๖ – ๙ โทรสาร ๐-๒๖๑๒-๘๙๑๑ สำนักพัฒนาสังคม  กรุงเทพมหานคร  สำนักงานพัฒนาสังคมและความมั่นคงของมนุษย์จังหวัด ทุกจังหวัด  หรือดูรายละเอียดและสามารถดาวน์โหลดแบบคำขอได้ที่ www.m-society.go.th/social ตั้งแต่บัดนี้เป็นต้นไป

(นายวัลลภ   พลอยทับทิม) 
  ปลัดกระทรวงการพัฒนาสังคมและความมั่นคงของมนุษย์
